12.1.2022
SK
Úradný vestník Európskej únie
C 15/213 Štvrtok 20. mája 2021
63. zdôrazňuje význam vzdelávania a výskumu pre umelú inteligenciu; zdôrazňuje, že EÚ musí budovať svoje digitálne kapacity tým, že bude nabádať viac ľudí, aby si budovali kariéru v sektoroch súvisiacich s IKT, odbornou prípravou väčšieho počtu dátových odborníkov v oblasti umelej inteligencie, ako aj odborníkov v prepojených nových oblastiach, ako je investovanie do umelej inteligencie a bezpečnosť umelej inteligencie; požaduje značné investície do Európskej siete centier excelentnosti v oblasti umelej inteligencie a vytvorenie celoeurópskych univerzitných a výskumných sietí zameraných na umelú inteligenciu; je presvedčený, že táto sieť by mala pomôcť posilniť výmenu poznatkov o umelej inteligencii, podporovať talenty súvisiace s umelou inteligenciou v rámci EÚ a prilákať nové talenty, podporovať spoluprácu medzi inovatívnymi spoločnosťami, vyšším vzdelávaním, výskumnými inštitúciami a vývojármi umelej inteligencie, ako aj zabezpečiť špecializovanú odbornú prípravu a rozvoj regulačných orgánov s cieľom zabezpečiť správne využívanie týchto technológií a chrániť európskych občanov pred potenciálnymi rizikami a ujmou na ich základných právach; okrem toho zdôrazňuje význam opatrení a informačných kanálov, ktoré pomôžu malým a stredným podnikom a startupom účinne digitalizovať a napredovať smerom k priemyslu 5.0; uznáva, že výmena a opätovné používanie komponentov aplikácií umelej inteligencie zvyšuje používanie a zavádzanie riešení umelej inteligencie; zdôrazňuje význam základného výskumu základov umelej inteligencie; zdôrazňuje potrebu umožniť komplexný výskum všetkých aplikácií a technológií umelej inteligencie;
64. vyzýva na posúdenie vplyvu dôsledkov digitálnej priepasti na ľudí a konkrétne kroky na jej preklenutie; vyzýva na zmiernenie negatívneho vplyvu prostredníctvom vzdelania, rekvalifikácie a zvyšovania úrovne zručností; zdôrazňuje, že je potrebné zohľadniť rodový rozmer vzhľadom na nedostatočné zastúpenie žien v odboroch STEM a v digitálnych spoločnostiach; domnieva sa, že osobitná pozornosť by sa mala venovať programom gramotnosti v oblasti umelej inteligencie;
65. vyzýva Komisiu, aby aktualizovala existujúci rámec bezpečnosti výrobkov a zodpovednosti s cieľom riešiť nové výzvy, ktoré predstavujú nové digitálne technológie, ako je umelá inteligencia; a naliehavo vyzýva Komisiu, aby okrem iného aktualizovala smernicu o všeobecnej bezpečnosti výrobkov a smernicu o zodpovednosti za výrobky, najmä zvážením zvrátenia pojmu „dôkazné bremeno“ v súvislosti so škodou spôsobenou vznikajúcimi digitálnymi technológiami v jasne vymedzených prípadoch a po riadnom posúdení a prispôsobením pojmov „výrobok“, „škoda“ a „vada“ tak, aby odrážali komplexnosť vznikajúcich technológií vrátane výrobkov s umelou inteligenciou, internetu vecí a robotiky, ktoré sú do nich zabudované, samostatný softvér a softvér alebo aktualizácie, ktoré vedú k novej úprave výrobku, ktorá de facto vedie k podstatnej zmene;
66. zdôrazňuje, že je potrebné vyvinúť primerané prepojenie na zavedenie umelej inteligencie a všetkých nových technológií, a to aj v regiónoch, ktoré čelia demografickým alebo hospodárskym problémom; žiada, aby sa zohľadnil nerovnaký prístup k technológii vo vidieckych oblastiach najmä v prípadoch, keď sa finančné prostriedky Únie používajú na zavádzanie sietí 5G, odstraňovanie bielych miest a na infraštruktúry pripojiteľnosti vo všeobecnosti; požaduje komunikačnú stratégiu EÚ, ktorá občanom EÚ poskytne spoľahlivé informácie, ako aj kampane na zvyšovanie informovanosti o 5G;
67. vyzýva Komisiu, aby posúdila vývoj a používanie technológií distribuovanej databázy transakcií vrátane blockchainu, konkrétne inteligentných zmlúv na digitálnom jednotnom trhu, a aby poskytla usmernenia a zvážila vypracovanie vhodného právneho rámca s cieľom zabezpečiť právnu istotu pre podniky a spotrebiteľov, najmä pokiaľ ide o otázku zákonnosti, presadzovania inteligentných zmlúv v cezhraničných situáciách a prípadne požiadavky na overovanie;
68.
žiada, aby sa v rámci Svetovej obchodnej organizácie (WTO) uzavreli viacstranné rokovania o elektronickom obchode, a to s vyváženým výsledkom; vyzýva Komisiu, aby dôkladne posúdila vplyv doložky o zdrojovom kóde, o ktorej sa v súčasnosti diskutuje v rámci rokovaní o elektronickom obchode na úrovni WTO, na budúce právne predpisy EÚ v oblasti umelej inteligencie, vrátane jej vplyvu na práva spotrebiteľov, a aby do tohto posúdenia zapojila Európsky parlament; vyjadruje poľutovanie nad tým, že keďže neexistujú globálne pravidlá, spoločnosti z EÚ môžu čeliť necolným prekážkam v digitálnom obchode, ako je neodôvodnené geografické blokovanie, lokalizácia údajov a povinné požiadavky na transfer technológií; konštatuje, že tieto prekážky predstavujú výzvy najmä pre malé a stredné podniky (MSP); zdôrazňuje, že globálne pravidlá digitálneho obchodu by mohli ešte viac zvýšiť ochranu spotrebiteľa; podporuje, aby bolo moratórium WTO na elektronické prenosy trvalé, a zdôrazňuje, že je dôležité objasniť vymedzenie elektronických prenosov; žiada úplné vykonávanie a širšie prijatie dohody WTO o informačných technológiách, rozšírenie tejto dohody a referenčný dokument WTO o telekomunikačných službách;